D. Jarjabek, poslanec: (2005-05-24):
Chcem sa poďakovať, samozrejme, aj všetkým, ktorí dali tieto pozmeňujúce návrhy, a hovoriť, že ten alebo onen ide nad rámec zákona, v tejto chvíli by bolo odo mňa nekorektné preto, lebo my sme povedali na začiatku aj s pánom Čaplovičom pri predkladaní, že budeme akceptovať akékoľvek pozmeňujúce návrhy v rámci tohto nového otvorenia zákona o vysielaní a retransmisii. Samozrejme, hlasovaním sa vyjadríme veľmi presne, kde budeme za, kde budeme proti, musíme si zosumarizovať všetky pozmeňujúce návrhy, lebo priznám sa, že som trošku prekvapený tým množstvom pozmeňujúcich návrhov k tomuto zákonu. Viete, hovoriť, čo je nad rámec, by som zareagoval na pani profesorku Tóthovú, v tejto chvíli naozaj by som nechcel, čo je nad rámec a čo nie je nad rámec zákona, rozhodneme hlasovaním. My sme korektne povedali, že prijmeme všetky novelizácie v rámci tohto návrhu zákona. To, že niečo s týmto zákonom, dámy a páni, treba robiť, to všetci akosi pociťujeme a aj ja som vnímal tie návrhy tak ako spresnenie istých paragrafov, ktoré existujú, boli konzultované niektoré z týchto návrhov s členmi Rady pre vysielanie a retransmisiu, konkrétne aj s pani predsedníčkou Rady pre vysielanie a retransmisiu Agócs a predpokladáme, myslíme si, že naozaj treba spresniť a možno aj sprísniť prácu Rady pre vysielanie a retransmisiu, skonkretizovať ju tam, kde je málo konkrétna, lebo viete, v rámci duálneho systému my môžeme hovoriť čokoľvek, my môžeme hovoriť o akýchkoľvek sankciách, ale boli prípady, keď rada mohla rozhodnúť o zobratí licencie a nerozhodla preto, lebo ten paragraf je taký gumový, že mohla ísť od do. A predsa tu boli príklady z minulosti, keď televízie nekorektne ovplyvňovali politický boj, nekorektne ovplyvňovali dianie na politickej scéne, ono sa tak deje v podstate stále z hľadiska tej alebo onej politickej strany, to je otázka istého subjektivizmu tej alebo onej politickej strany, práve o to ide, aby ten zákon, respektíve paragraf v danom zákone bol čo najpresnejší v tom zmysle, aby sa rada rukolapne mohla oprieť o paragraf a na základe toho paragrafu aj zvoliť danú sankciu. Hovorím ešte raz, boli tu možnosti v rámci novodobej histórie Slovenska od roku 1995, odkedy existuje duálny systém, že rada mohla rozhodnúť o zobratí licencie súkromnej televízie, verejnoprávnej, samozrejme, nie, ale súkromnej televízie. Neurobila tak, dala pokutu. Dala pokutu, ktorá podľa niektorých bola malá, bola veľká a boli mnohé príklady, kde sa zneužil mediálny priestor, licenčná rada nemala možnosť, respektíve Rada pre vysielanie a retransmisiu  nemala možnosť, respektíve bolo tu určité nechcenie zareagovať preto, lebo bola tu istá vôľa v rámci paragrafového znenia. Čiže o nič iného nejde, len o tom, aby sa tieto paragrafy spresnili, aby sa tam, kde treba, zjednoznačnili, možno aj sčiernobielnili a v tom prípade aj sprísnili a hlasovaním rozhodneme, táto ctená snemovňa väčšinou rozhodne, ktoré sú v rámci toho nášho spoločného chcenia, ktoré dáme do tej novely zákona, alebo nedáme. Ja si myslím, že novelizovať tento zákon treba ešte možno viac, ako sa novelizuje doteraz, ale predpokladám, že v tom ďalšom volebnom období tento zákon znova na základe aj toho prežitého života v rámci duálneho systému jednotlivých televízií a v rámci zachovania duálneho systému prejde ešte niekoľkými zmenami. Takže ja len toľko na dokreslenie, čo je nad rámec a čo nie je nad rámec, aby sme si v tomto boli zajedno. Ešte raz, ako predkladatelia sme sľúbili, že žiadny návrh zákona, ktorý príde do tejto snemovne, v rámci tohto zákona nejde nad rámec. Každý posúdime z hľadiska obsahového. Ďakujem za pozornosť.